Súradnice: 42°08′47″S 24°45′12″V﻿ / ﻿42,1463949°S 24,7533455°V﻿ / 42.1463949; 24.7533455

**Chrám stará svätá Petka** (bulh. Храм „Света Петка Стара" – *Chram „Sveta Petka Stara"*) je pravoslávny chrám nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Iné názvy
---------

Chrám je známy aj pod názvami **Chrám svätej Petky (starý)** (bulh. Църква „Света Петка" (стара) – *Cărkva „Sveta Petka" (stara)*), **Chrám svätej ctihodnej Petky Bulharskej** (bulh. Църква „Света преподобна Петка Българска" – *Cărkva „Sveta prepodobna Petka Bălgarska"*), **Chrám svätej Paraskevy** (bulh. Църква „Света Параскева" – *Cărkva „Sveta Paraskeva"*), **Chrám svätej Petky (starý) so zvonicou** (bulh. Църква „Света Петка" (стара) с камбанарията – *Cărkva „Sveta Petka" (stara) s kambanarijata*), **Starý chrám svätej ctihodnej mučeníčky Paraskevy** (bulh. Старинен храм „Света преподобна мъченица Параскева" – *Starinen chram „Sveta prepodobna măčenica Paraskeva"*), alebo **Starý chrám svätej ctihodnomučeníčky Paraskevy** (bulh. Старинен храм „Света преподобномъченица Параскева" – *Starinen chram „Sveta prepodobnomăčenica Paraskeva"*).

Poloha
------

Chrám svätej Petky leží v centrálnej časti Plovdivu v hraniciach architektonicko-historickej rezervácie Starý Plovdiv v skalnatej časti južného svahu pahorku Džambaz tepe v juhovýchodnej časti tzv. Trojpahorčia na ulici „Zora" (bulh. улица „Зора") č. p. 15.

Dejiny a súčasnosť
------------------

Prvý chrám zasvätený svätej Petke Bulharskej bol na území Plovdivu postavený v období stredoveku počas panovania Ivana Asena II.. Stál na mieste dnešnej mešity Džumaja a fungoval ako katedrálny chrám až do roku 1371, kedy bol Plovdiv obsadený osmanskými vojskami. Po obsadení mesta bol tento chrám používaný ako moslimská modlitebňa, neskôr bol zbúraný a na jeho mieste bola postavená do súčasnosti zachovaná mešita.

Druhý chrám dedikovaný svätej Petke Bulharskej vznikol začiatkom 15. storočia potom, čo bol obnovený a opravený malý stredoveky chrám, ktorý sa už nachádzal na mieste dnešnej budovy v skalách južného svahu pahorku Džambaz tepe a následne bol tejto svätici zasvätený. Na základe zachovaných zápiskov francúzskeho cestovateľa Lefevra z roku 1611 sa vie, že bol tento chrám malý krížovo-kupolového typu a teda typickým predstaviteľom byzantskej a bulharskej sakrálnej architektúry stavanej na území Bulharska v priebehu 10. – 14. storočia. Tento chrám existoval až do výstavby dnešnej budovy.

V roku 1836 bol zbúraný pôvodný stredoveký chrám a na jeho mieste bola postavená dnešná budova. Vysvatenie chrámu prebehlo 12. decembra toho istého roku. Hlavnými iniciátormi a sponzormi výstavby boli bohatý plovdivský obchodník (čorbadžija) Vălko Čalăkov, prezývaný Golemi Vălko (doslovne Veľký Vălko) s rodinou a jeho pomocník, taktiež významný člen vtedajšej plovdivskej ortodoxnej kresťanskej komunity Pejo Kiurkčijata. Tieto informácie sú známe vďaka synodálnej listine z 9. septembra 1836 ako aj metropolitného protokolu z 15. marca 1837, ktoré sa zachovali v metropolitných archívoch, kde sú obaja spomenutí. V roku 1836 bola zároveň v susedstve chrámu otvorená (opäť z iniciatívy a vďaka sponzorstvu Vălka Čalăkova Peja Kiurkčijatu) aj škola v ktorej sa vyučovalo v cirkevnej slovančine. Riaditeľom tejto školy bol Nikola Tondžorov zo Samokovu. V chráme sa od jeho otvorenia v roku 1836 konali bohoslužby v bulharčine. Bulharský charakter si chrám aj škola zachovali do smrti plovdivského metropolitu Nikifora v roku 1850. Po jeho smrti a náhrade metropolitom Chrisantom sa chrám v roku 1860 dostal do užívania gréckych ortodoxných veriacich a liturgie ako aj výuka v škole prešli na gréčtinu. Chrám bol zároveň premenovaný na chrám svätej Paraskevy. V nasledujúcich desaťročiach sa bulharskí veriaci pokúšali niekoľkokrát neúspešne dostať chrám naspäť pod bulharskú správu. Chrám však ostal pod gréckou správou aj po oslobodení Bulharska v roku 1878 a aj to bol jeden z dôvodov pre začiatok výstavby nového chrámu zasväteného svätej Petke. Naspäť pod bulharskú správu sa chrám dostal v roku 1906. V 70. rokoch 20. storočia bol chrám zatvorený a niekoľko desaťročí chátral. Následne prebehla rozsiahla renovácia budovy a chrám bol opätovne otvorený pre užívanie v roku 2007. Oficiálne znovuotvorenie prebehlo 9. decembra 2007.

Charakteristika
---------------

Z dôvodu obmedzeného priestoru na skalnej terase v svahu pahorku je budova chrámu pomerne malá. Chrám svätej Petky je jednoloďová budova s jednou apsidou s malým nartexom v západnej časti. Budova bola postavená z tehiel a lámaných kameňov. Apsida na východnej strane chrámu je postavená priamo ako pokračovanie skaly. Je deväťstenná zakončená vo vrchnej časti vlnitou ozdobnou rímsou. Postavená je z kamenných blokov. Klenba strechy je oblúkovitá. Strop je drevený a segmentovaný. Do dnešných dní ostal zachovaný umelecky hodnotný episkopský trón, zhotovený pravdepodobne v priebehu 18. storočia. Chrám bol v minulosti vyzdobený vzácnymi ikonami, ktorých autorom bol významný bulharský obrodenecký umelec a maliar ikon Zacharij Zograf. Tieto ikony sa zachovali až do súčasnosti, nachádzajú sa však v depozitári plovdivskej metropole. Ikony boli Zacharim Zografom namaľované v priebehu rokov 1834 – 1835, ale aj v roku 1837.

### Zvonica

Chrámová zvonica bola postavená ako oddelená stavba v 60. rokoch 19. storočia. Nachádza sa nad samotným chrámom na malej skalnej plošine v skalách pahorku Džambaz tepe. Zvonica sa stala vďaka svojej polohe v ktorej vhodne dopĺňa siluetu samotného pahorku Džambaz tepe jednou z ikonických pamiatok Plovdivu.

Patrocínium
-----------

Chrám je zasvätený svätej Petke Bulharskej – mníške žijúcej v 11. storočí, narodenej v meste *Epivates* (dnešné mesto Selimpaşa) v Trácii na území dnešného Turecka

*Chrámový sviatok*: 14. októbra na sviatok bulharskej patrónky svätej Petky

*Malý chrámový sviatok*: Svetlý piatok – pohyblivý sviatok, jedná sa o prvý piatok po Veľkej noci, oslavuje sa v rámci Svetlého týždňa

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.221 z roku 1927 ako "národná starožitnosť", štatút kulltúrnej pamiatky bol obnovený aj v Štátnom vestníku č. 25 z roku 1998 – ako dôvody ochrany boli pridané aj architektonická a umelecká hodnota budovy. Celý názov budovy ako je uvedený na zozname kultúrnych pamiatok národného významu je *Cărkva „Sveta Petka" (stara) s kambanarijata* (bulh. Църква „Света Петка" (стара) с камбанарията, doslova *Chrám svätej Petky (starý) so zvonicou*) oficiálny skrátený názov pamiatky je *Cărkva „Sveta Petka" (stara)* (bulh. Църква „Света Петка" (стара), doslova *Chrám svätej Petky (starý)*).

Zaujímavosť
-----------

* Svätá Petka Bulharská, známa v Bulharsku aj ako svätá Petka Tărnovska, ktorej je chrám zasvätený, je už od stredoveku, od čias kedy v bol v Plovdive postavený prvý chrám zasvätený jej menu, považovaná za patrónku Plovdivu.

Galéria
-------

* Pohľad na chrám zvrchu od zvonicePohľad na chrám zvrchu od zvonice
* Pohľad na svah pahorku Džambaz tepe so zvonicou zo západuPohľad na svah pahorku Džambaz tepe so zvonicou zo západu
* Pohľad na severnú fasádu chrámuPohľad na severnú fasádu chrámu
* Pohľad na západnú fasádu chrámuPohľad na západnú fasádu chrámu
* Pohľad na východnú fasádu chrámu s apsidouPohľad na východnú fasádu chrámu s apsidou
* Pohľad na južnú fasádu chrámuPohľad na južnú fasádu chrámu
* Pohľad na časť severnej fasádyPohľad na časť severnej fasády
* Pohľad na zvonicu zo západuPohľad na zvonicu zo západu
* Detailný pohľad na zvonicu z východuDetailný pohľad na zvonicu z východu
* Detailný pohľad na zvonicu zo severozápaduDetailný pohľad na zvonicu zo severozápadu
* Detailný pohľad na spodnú časť zvonice s vchodomDetailný pohľad na spodnú časť zvonice s vchodom
* Detailný pohľad na vrchnú časť zvoniceDetailný pohľad na vrchnú časť zvonice
* Detailný pohľad na juhovýchodný roh budovyDetailný pohľad na juhovýchodný roh budovy
* Detailný pohľad na južný vchod do chrámuDetailný pohľad na južný vchod do chrámu
* Pohľad na ozdobný detail z južnej fasádyPohľad na ozdobný detail z južnej fasády
* Detailný pohľad na časť apsidy s oknomDetailný pohľad na časť apsidy s oknom
* Dobová fotografia z roku 1892 zachytávajúca pahorok Džambaz tepe s chrámom svätej Petky na pravej straneDobová fotografia z roku 1892 zachytávajúca pahorok Džambaz tepe s chrámom svätej Petky na pravej strane

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 439 – 440. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25  PIŽEV, Aleksandăr; LINKOV, Krasimir. Orthodox Churches in Plovdiv. Plovdiv : Lettera. 2004. 152 s. ISBN 9545165243. S. 63 – 67. (po anglicky)
3. 1 2 3 4 5 6 7 8 9 10  TRĂNKOVA, Dimana; GEORGIEV, Antoni. A Guide to Millenial Plovdiv. Free Speech International Foundation. 2019. 192 s. ISBN 9786199131213. S. 85. (po anglicky)
4. 1 2 3 4 5 6 7 8  MINEVA-MILČEVA, Julija; ALEKSANDROVA, Elizaveta. Pătevoditel na kultovata architektura v Bălgarija – Christijanski, evrejski, miusulmanski pametnici – Čast părva: Zapadna Bălgarija. Sofia : Bălgarsko nacionalno nasledstvo – Ferdinandeum. 2006. 494 s. ISBN 9789549169430. S. 359 – 360. (po bulharsky)
5. 1 2 3 4 5  mc.government.bg
6. 1 2 3 4 5 6 7 8  plovdivskamitropolia.bg
7. 1 2 3  svparaskeva.com

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám stará svätá Petka (Plovdiv)**